b'\n_START_ARTICLE_\nTribulje\n_START_SECTION_\nSmje\xc5\xa1taj\n_START_PARAGRAPH_\nTribulje se nalaze na sjeveroistoku otoka Krka, na brdu nasuprot op\xc4\x87inskom sredi\xc5\xa1tu Dobrinju, a izme\xc4\x91u njih je \xe2\x80\x9eDobrinjsko polje\xe2\x80\x9c s \xe2\x80\x9ePotokom\xe2\x80\x9c. Smje\xc5\xa1tene su u unutra\xc5\xa1njosti otoka, nekoliko kilometara od uvale Soline. Gotovo su spojene sa susjednim mjestom Klanice.\n_START_SECTION_\nPrvi spomen\n_START_PARAGRAPH_\nPrvi put se Tribulje spominju u mleta\xc4\x8dkom izvoru o upravnoj podjeli otoka Krka krajem 15. stolje\xc4\x87a. Od tada se spominje \xc4\x8desto u brojnim glagoljskim ispravama.\n_START_SECTION_\nPodrijetlo naziva\n_START_PARAGRAPH_\nPodrijetlo naziva Tribulje jo\xc5\xa1 uvijek nije razja\xc5\xa1njeno. Me\xc4\x91utim, naziv, a osobito njegov lokalni oblik \xe2\x80\x9eTribuje\xe2\x80\x9c, je arhai\xc4\x8dan i upu\xc4\x87uje na veliku starost, mo\xc5\xbeda vuku\xc4\x87i podrijetlo od neke staro\xc4\x8dakavske izumrle rije\xc4\x8di.\n_START_SECTION_\nStanovni\xc5\xa1tvo\n_START_PARAGRAPH_\nPrema posljednjem popisu stanovni\xc5\xa1tva iz 2001. godine u Tribuljama je \xc5\xbeivjelo 56 stanovnika._NEWLINE_Kretanje broja stanovnika Tribulja donekle je razli\xc4\x8dito od kretanja broja stanovika u ve\xc4\x87ini ostalih mjesta Dobrinj\xc5\xa1tine. Dok ona imaju najve\xc4\x87u naseljenost uglavnom po\xc4\x8detkom 20. stolje\xc4\x87a, drasti\xc4\x8dan pad sredinom 20. te lagani oporavak krajem 20. i po\xc4\x8detkom 21. stolje\xc4\x87a, Tribulje najve\xc4\x87i broj \xc5\xbeitelja ima 1961. godine \xe2\x80\x93 87 stanovika. Osim toga, ne bilje\xc5\xbee se drasti\xc4\x8dni padovi ni rastovi broja stanovika: od 1869. do 2001. godine broj stanovnika kretao se izme\xc4\x91u 50 \xe2\x80\x93 87._NEWLINE_Nakon izlaska otoka iz prometne izolacije otvaranjem Kr\xc4\x8dkog mosta i Zra\xc4\x8dne luke Rijeka oko 1980. godine, \xc5\xa1to je omogu\xc4\x87ilo zna\xc4\x8dajniji razvoj turizma i obrta, Tribulje posljednjih 30-etak godina bilje\xc5\xbee porast stanovni\xc5\xa1tva, ali vrlo mali.\n_START_SECTION_\nGospodarstvo\n_START_PARAGRAPH_\nNekada glavna grana gospodarstva, poljoprivreda, i danas ima va\xc5\xbenu ulogu, naro\xc4\x8dito sto\xc4\x8darstvo. Veliki problem lokalnim poljoprivrednicima predstavlja alohtona divlja\xc4\x8d, medvjedi i divlje svinje._NEWLINE_U \xe2\x80\x9eDobrinjskom polju\xe2\x80\x9c podno Tribulja nekada je bilo intenzivno razvijeno ratarstvo, ali je polje gotovo potpuno zapu\xc5\xa1teno, osim prema obli\xc5\xbenjem lokalitetu Meline._NEWLINE_Na Melinama su u srednjem vijeku Frankopani imali solane._NEWLINE_Posljednjih dvaju desetlje\xc4\x87a je obnovljen velik dio maslinika._NEWLINE_Osim poljodjelstva u mjestu djeluje i nekoliko obrtnika._NEWLINE_Iako nedaleko od mora ( uvala Soline ) i s o\xc4\x8duvanom prirodom i autohtonom primorskom arhitekturom, Tribulje nemaju nikakvu turisti\xc4\x8dku ponudu osim samo nekoliko apartmana.'